Brasilien, Grækenland og Singapore – det er blot nogle af de nationaliteter, der er repræsenteret hos Martec og Cralog, efter et nyt kursus er blevet godkendt af ABS, som er et stort amerikansk klassifikationsselskab. Det skyldes et samarbejde mellem Martec og Cralog, som tilbyder kursister træning i at tjekke rednings- og kranudstyr på skibe. -	Hvis ikke de kom hos os, så skal de ud på alle de typespecifikke kurser hos alle producenterne, og dem er der mange af, siger Thomas Bondesen, der er kursuschef hos Martec. Kigger anderledes på det Det er ikke normal praksis, at man kan få et certifikat, der dækker det hele på en gang, men det kan man nu. Det skyldes, at man hos Martec og Cralog har valgt at kigge på udstyret som en type i stedet for en bestemt producents udstyr. -	Rigtig meget af det her udstyr bygger på de samme mekaniske, tekniske og hydrauliske principper, siger Thomas Bondesen og fortsætter: -	Nu har vi fået lovgivningen på plads i samarbejde med instanserne, så vi kan udbyde en træning, som kigger på de typer og dermed er godkendt til alle producenter. En lang proces Der er mange forskellige klassifikationsselskaber i verden, og de skal ofte først se de nye kurser og træninger an, før de godkender dem. Derfor kan det godt være en langvarig proces, men nu har ABS så valgt at godkende kurset i Frederikshavn, da det lever op til kvaliteten. -	Vores kvalitet er høj nok til, at de nu vil blåstemple os overfor deres kunder, siger Thomas Bondesen.

Referat:
For at få lov til at tjekke rednings- og kranudstyr på skibe skal man have et specielt certifikat. Det kan man nu få hos Martec i Frederikshavn, og det er populært blandt folk fra hele verden.